《飞来峰》
清代·史夔

众壑递隐现，一峰独亭亭。怪石炼五色，神功开六丁。

秀骨琢天巧，孤根辟地灵。花萼破空翠，剑戟攒高青。

气若副星斗，势欲凌沧溟。三竺共偃仰，两高斗珑玲。

木生不假土，泉出还无形。倒垂万菡萏，侧走千雷霆。

鸟径不崱屴，鬼工太峥狞。万象归窈窕，百灵入晶荧。

洞门閟雨色，石扇罗秋屏。松雪夜了了，阳光昼冥冥。

花坞乱枫木，水泉鸣茯苓。代虎卫佛法，老猿守丹经。

我欲问宝诀，归来炼黄宁。

作者简介：江苏溧阳人，字胄司，号耕岩。康熙二十一年进士。官詹事。诗无赫赫之名，而不涉应酬，诗品颇高。有《扈跸诗》及《樟亭》、《东祀》、《扶胥》等集。